ቢሮው ከ29ሺህ 908 በላይ በሚሆኑ ነጋዴዎች ላይ እርምጃዎችን መውሰዱን አስታወቀ
በአዲስ አበባ ከተማ ከ29ሺህ 908 በላይ በሚሆኑ ጉድለት በታየባቸው ነጋዴዎች ላይ አስተዳደራዊ  እርምጃዎችን መውሰዱን የአዲስ አበባ ከተማ ንግድ ቢሮ አስታወቀ ።የቢሮው ኃላፊ አቶ መስፍን አሰፋ በዛሬው ዕለት በሠጡት መግለጫ እንደገለጹት በአዲስ አበባ ከተማ የፍትሃዊ የንግድ ሥርዓት ጋር የሚጻረሩ ጉድለቶችን ላሳዩ 11ሺህ 738 ነጋዴዎች የቃል ማስጠንቀቂያ፣ 11ሺህ 095 ነጋዴዎች የጽሑፍ ማስጠንቀቂያ፣ 6ሺህ 589  የንግድ ድርጅቶችን የማሸግ፣ 164 ድርጅቶችን የንግድ ፈቃድ መሠረዝና  84 የሚሆኑት የንግድ ፈቃድ ማደስ እርምጃዎችን ወስዷል ።በአዲስ አበባ ከተማ ከተቀመጠው የዳቦ ግራም ደረጃ በታች ዳቦ የሚሸጡ 626 ዳቦ ቤቶች   ከስህተታቸው እንዲታረሙ ለማድረግም  ማስጠንቀቂያ መሥጠቱን  የቢሮው ኃላፊ አያይዘው ገልጸዋል ።ቢሮው ባለፉት ዘጠኝ ወራትም ህገ ወጥ ንግድን ለመከላከል ባደረገው እንቅስቃሴና በወሰዳቸው እርምጃዎችም ከ100 ሚሊዮን ብር በላይ የሚገመቱ የተለያዩ እቃዎችም እንዲወረሱ ተደርጓል ብለዋል ኃላፊው ።    የከተማዋን የንግድ ሥርዓትን ፍትሃዊነት  ለማሳደግና የህብረተሰቡን ተጠቃሚነት  ለማሳደግ  ከንግዱ ማህበረሰብ  ጋር በመቀናጀትም የተለያዩ ሥራዎች እየተካሄዱ  መሆኑንም የቢሮው ኃላፊው በመግለጫቸው ጠቁመዋል ።በአዲስ አበባ ከተማ የግብይት ማዕከላት በተፈለገው መጠን የማይገኙ በመሆኑን ለንግድ ዘርፉ ጫና እየፈጠረ በመቆየቱም ችግሩን ለመቅረፍ በአዲስ አበባ ሦስት የንግድ ማዕከላት እየተገነቡ እንደሚገኙ የቢሮው ኃላፊ በመግለጫቸው አመልክተዋል ።